Mičovský, Ján, poslanec NR SR (2013-12-17):
Ďakujem za slovo, vážená pani podpredsedníčka Národnej rady aj za veľkorysosť a budem len veľmi stručný v tom slova zmysle, že pán poslanec Fecko povedal to tak presne, že až možno by bolo treba to len zopakovať. Nájdime prieniky. Veď ak Slovenská poľovnícka komora je tak bolestivým bodom – a ona bolestivým je –, že sa nezhodneme na tom, a to ber teda, pán kolega Tibor Lebocký aj pán prezident komory, ako absolútne neosobné. Ja si vážim ľudí, ktorí dokážu robiť naplno aj viacero vecí a vieme, že dokážu. Sme rozdielni a to ja plne rešpektujem. Vôbec nechcem do toho dať osobný moment, že tu niekto si vymyslel komoru pre seba. Ale ak je tu kopu ďalších vecí, kde si sám povedal, ja ti za to ďakujem, pán poslanec Lebocký, že vieš si to predstaviť, no tak vlastne my sme urobili ďalší dôležitý krok, tak už len, len dôjdime. Však to je ono, to je presne to. Mičovský a Lebocký predviedli to, čo sa v parlamente má diať úplne denne. Našli sme prieniky, vylúčme to, kde sa nevieme zhodnúť, a poďme priklincovať to, čo sa dá považovať za potrebné a kde sa zhodnúť vieme, takže absolútna zhoda. Ale predsa len k tej komore poznámočka, a to sa tiež prikladám, prikláňam k tomu, čo tu pán poslanec Fecko zdôraznil; to nebolo tam iba tých 16 ľudí. Tam skutočne každý z nich predstavoval ďalšiu niekoľko stovku tých, čo tam v duchu s nimi boli. Ale viete, oni fakt mienia mnohokrát sa radšej rozhodnúť pre kľud a pokoj, lebo chápu to ako citlivý bod. No ale my sme tu nie nato, aby sme mali kľud a pokoj, aby sme citlivé body riešili. A toto riešenie je celkom elegantné takýmto spôsobom. A jedna sada dvoch čísiel. Nielen tých 16 ľudí ukázali včera televízne kamery, ale zaznamenali aj výrok, že príjmy sú okolo 380- až 400-tisíc eur ročne pre Slovenskú poľovnícku komoru. Ale ja som teraz si práve prečítal mail, ktorý došiel počas môjho vystúpenia prvého, len taký rýchly nápočet je, nebudem sa zdržiavať detailmi, milión 200-tisíc euro ročne. Lieta nám tu 800-tisíc eur ročne. Tá matematika možno nie je presná, ani tá, ktorú mám ja. Ale minimálne teda treba sa zhodnúť na tom, a to by som priklincoval ku komore, že teda ak sú tu pochybnosti, ktoré zjavne sú, kolegyne, kolegovia, pán prezident, no tak urobme tam aspoň ten krok, že tam sa zhodneme na potrebe, aby sme komoru postavili na roveň povinnej osoby podľa zákona 211 o slobodnom prístupe k informáciám. Však to je v tvojom záujme, veď to je v našom záujme. Prečo by sme sa bránili tomu, aby všetci členovia aj verejnosť si mohla nahliadnuť do hospodárenia, a urobíme možno tú najlepšiu vec preto, aby prestali podozrenia, problémy, aby ľudia pochopili, že ušľachtilé ciele, ktoré napĺňa komora, je potrebné aj financovať a že sa financujú takým spôsobom, akým si to môžu prečítať podľa 211-ky. Tie chybné výstrely, ktoré som popísal, už nebudem opakovať. Ale na jeden som zabudol, tak ho poviem, iba ten jeden, a prosím vás, aby sme ho tiež priradili k tým, kde sa vieme zhodnúť. Otázka nájdenia zranenej zveri. Terajšie znenie zákona ukladá kopu administratívnych aktov, ktoré je potrebné urobiť tak, že teda akty sa robia a zver trpí. Navrhujeme tam, aby bolo možné pri zdokumentovaní priamo pri nájdení takto zranenej zveri posúdiť, či ju je možné vyliečiť, či je možné urobiť nejakú záchranu, a keď nie, tak ju usmrtiť a nebehať s úradmi, s fotoaparátmi a s hláseniami, pretože za ten čas bude tá zver trpieť a je to jednoducho neetické. Takže tým by som aj pre túto chvíľu skončil. Že ďakujem pekne za to, že sme predviedli pri tomto zákone to, čo považujem za potrebné, že sme našli prienik. Upozorňujem, že to teda zaznelo z viacerých úst. Vlastne prienik pána ministra, ktorého pustil pán poslanec Simon. Povedal, bola chyba, napravme ju. Prienik s pánom poslancom Lebockým, ktorý povedal, dá sa s tým súhlasiť, je to tak, prečo by boli ploty v národných parkoch a tie ďalšie veci, ktoré sme tu spomínali. No paráda, príklad ako vyšitý. Zhodli sa minister Jahnátek, poslanec Lebocký aj Mičovský a poslanec Fecko. No čo tu viac ešte dodať, ako poďakovať. Som rád, že tento zákon pri takejto podpore nemôže byť neprijatý. Vďaka.